Nožnice

Nožnice sú nástroj alebo aj stroj určený na oddeľovanie (väčšinou plochých či tenkých) materiálov, ako je papier, látka, plastická hmota, vlasy, nechty,  ale aj plechov či mäsa a pod.

Z fyzikálneho hľadiska vlastne pracujú na princípe obojstrannej páky, rozdeľovanie materiálu sa deje strihom, činnosť sa nazýva strihanie.

Nožnice boli pravdepodobne vynájdené okolo roku 1500 pred Kr. v starovekom Egypte, ale prvé, dá sa povedať moderné nožnice, vyrobili okolo roku 100 Rimania. Prvé nožnice z liatej ocele vyrobil Robert Hinchliffe.

Ručné nožnice 
Skladajú sa (až na výnimky) z dvoch čepelí, ktoré k sebe tesne priliehajú, väčšinou bývajú obe čepele hladké a rovné, ale môžu byť aj vrúbkované. Výnimku tvoria nožnice na mäso (prevažne hydinu), ktoré sa používajú na oddeľovanie šliach a organických spojov od živočíšnych tkanív.

Doma bežne používame kancelárske nožnice na papier, používajú sa tu ale aj oveľa masívnejšie a ostrejšie krajčírske nožnice. Špeciálne nožničky strihajú nechty (súčasť manikúry), iné špeciálne nožnice sú kadernícke resp. vlasové.

Záhradnícke nožnice zase slúžia na oddeľovanie vetví a stoniek rastlín. Záhradnícke nožnice a nožnice na mäso môžu byť opatrené pružinovou špirálou, ktorá vytvára protitlak voči stisku rukou, aby bola vyvinutá väčšia sila v mieste oddelenia, spravidla oceľová špirála tiež udržuje tieto nožnice otvorené, preto majú istiacu záklapku, ktorá sa spravidla líši vyhotovením zaistenia od výrobcu k výrobcovi. Ďalším druhom záhradníckych nožníc sú nožnice na zarovnávanie živých plotov.

Veľké pákové nožnice slúžia na strihanie drôtov, plechov a ďalších kovových súčastí (môžu byť v ručnom alebo stolnom vyhotovení) napr. v zámočníckych a klampiarskych dielňach. Špeciálne typy nožníc sa používajú v zdravotníctve.

Špeciálne nožnice, ktorými sa skracoval horiaci knôt sviečky boli opatrené malou kovovou skrinkou na horiace ústrižky knôtu proti prepáleniu obrusu a mohli mať aj malé nožičky proti ušpineniu stolu. Boli veľmi rozšírené v čase, kedy sviečky predstavovali hlavný, ale drahý, zdroj svetla. Kratší knôt znamenal menší plameň a dlhší čas horenia.

Nožnice existujú v mnohých rôznych veľkostiach a tvaroch – od miniatúrnych nožničiek na nechty a modelárske nožnice až po veľké dielenské stolné pákové nožnice či veľké záhradnícke nožnice. Príbuznými pracovnými strojmi a nástrojmi nožníc môžu byť napr. kancelárske rezačky na papier, orezávačky fotopapierov či skartovacie stroje. Na princípe obojstrannej páky pracujú aj príbuzné pracovné nástroje nazývané kliešte.

Strojné nožnice

Priemyslové nožnice 
Strojné priemyselné nožnice patria do skupiny tvárniace stroje.

 Veľké strojné (nemusia byť vždy pákové) nožnice na strihanie plechov (príbuzným strojným zariadením je lis, ktorý tiež môže strihať rôzne súčasti – vhodný je hlavne na prestrihovanie otvorov)

 Kotúčové nožnice na tvarové strihanie plechu, skladajú sa z dvoch protibežných nástrojových kolies v tvare zrezaného kužeľa, ktoré sa svojim ostrím dotýkajú (skosenie kužeľov tu býva vo veľmi ostrom uhle – ostrie nástroja tvorí spodná hrana zrezaného kužeľa), strih je tu vykonávaný odvaľovaním strihaného materiálu medzi oboma otočnými ostriami oboch kolies

 Búracie hydraulické nožnice v mobilnom prevedení sa používajú napr. pri demolácii kovových stavieb, železobetónových konštrukcií a pod.

Strihacie stroje 
Medzi strojné nožnice resp. strihacie stroje patria aj špecializované strojné zariadenia pracujúce na princípe nožníc s viacerými ostriami resp. dvoch či viacero ozubených protibežných strihacích líšt.

Ide napr. o tieto zariadenia:
 lištové kosačky na trávu – stroje bývajú konštruované pre pokos obilnín a travín (na princípe lištovej kosačky pracujú aj samoviazacie stroje či obilné kombajny). Tieto lištové kosačky potom niekedy bývajú ľudovo označované termínom motorová kosa. Lištové kosačky na trávu dnes obvykle mávajú svoj vlastný pohon buď spaľovacím motorom (obvykle dvojtaktný spaľovací motor), alebo bývajú poháňané elektromotorom. V skorších dobách, kedy sa tieto kosačky hojne používali aj v poľnohospodárstve, však tieto kosačky mohli byť poháňané silou ťažných zvierat (kôň, dobytok), neskôr potom pomocou traktorov

 lištové krovinorezy – stroje konštruované pre tvarové zarovnávanie či hromadný rez (obvykle dlhých) živých plotov a väčších kerových porastov (napr. pozdĺž ciest) väčšinou v horizontálnej či vertikálnej polohe. Môže ísť tak o čisto ručný stroj, ako aj o mobilný mechanizmus namontovaný na malom automobile, či na traktore.

 strihacie strojčeky, ktoré sa používajú v holičstve a kaderníctve pre strihanie vlasov, poprípade pre strihanie ochlpenia človeka aj zvierat, tieto strojčeky bývajú poháňané vždy malým elektromotorčekom.

Iné projekty

Zdroj 

Nástroje
Krajčírstvo
Každodenný život